[Foto’s] Jong man sterf voor hy wenslys voltooiNathan Miles (24) tydens sy besoek aan 94.7. Nathan Miles van Benoni aan die Oos-Rand het verskeie terugslae as gevolg van siekte gehad tydens sy leeftyd van 24 jaar. Nadat hy skaars drie maande gelede gehoor het hy het ses maande oor om te leef, het hy ŉ wenslys (“bucket list”) van tien drome opgestel. Hoewel hy Saterdagaand dood is, kon hy met die hulp van ŉ Gautengse radiostasie en die gemeenskap in ŉ kort tydjie regmerkies langs sewe van sy drome plaas. “Hy kan nou in vrede rus,” het Nathan se ma, Mercia, Dinsdag aan Maroela Media gesê. “Hy is Saterdagaand in my arms by die huis oorlede. Ek het vir hom gesê ek is lief vir hom. Hy was rustig. Al het sy dood skielik gekom, is dit soos ek dit verkies het … by die huis en nie in ŉ hospitaalsaal nie.” Nathan se verhaal het aan die lig gekom toe sy jonger sussie, Sabrina, sy wenslys aan 94.7 se Breakfast Xpress gestuur het, kort nadat die gesin op 24 Junie gehoor het dat Nathan fase 3-kanker het en dat daar nie veel is wat vir hom gedoen kan word nie. Sy gesin moes hoor dat hy tussen ses en 12 maande oor het om te lewe. Sedert die diagnose het sy toestand vinnig verswak en het Sabrina by dié gewilde oggendprogram gaan aanklop om hulp om van Nathan se drome te laat waar word. Nathan was sewe maande oud toe hy met serebrale gestremdheid gediagnoseer is. Hy kon eers op sewejarige ouderdom vir die eerste keer loop, nadat hy saam met sy pa, Gordon, Engeland toe is om intense suurstofterapie te ontvang. Sy dokters het aanvanklik gesê hy sou nooit kon loop nie, maar Nathan het hulle verkeerd bewys deur onder meer aan 5 km-pretlope deel te neem en gimnastiek te doen. In 2009 is hy met epilepsie gediagnoseer, maar het dapper teen nóg ŉ terugslag geveg. Hy het in April vanjaar pyn in sy nek en bors begin ervaar en ná verskeie toetse is kanker uiteindelik gediagnoseer. Nathan se verhaal en die gepaardgaande wenslys het talle luisteraars se harte geraak en ook dié van die Breakfast Xpress-span wat onder leiding van Darren “Wackhead” Simpson alles in hul vermoë gedoen het om sy drome te bewaarheid. Binne drie weke het hy die Breakfast Xpress-span ontmoet, middagete saam met Kurt Darren geniet, Juanita du Plessis ontmoet, op die Red Star-renbaan in ŉ BMW gejaag, die planetarium besoek, in ŉ vliegtuig gevlieg en saam met dolfyne geswem. Hy sou Woensdag Victor Matfield en Morné Steyn ontmoet het. Sy ander twee drome, om die Hollywood-sterre The Rock en Vin Diesel te ontmoet, en om in ŉ versnelmotor te ry, was in die pyplyn. “Die drome het absolute lig in ŉ donker tyd gebring,” het Mercia gesê. “Hy het elke liewe oomblik daarvan terdeë geniet al was hy in baie pyn. Te danke aan die radiostasie het hulle goed reggekry wat ek nie vir my seun sou kon regkry nie.” Sy het gesê Nathan se liefde vir Kurt Darren en Juanita du Plessis spruit uit die spesiale skole waar hy skoolgegaan het en in Afrikaans en Engels opgelei is. “Ons het gereeld by die huis ook op hulle musiek gedans. Hy was veral lief vir Juanita se geestelike musiek.” Mercia het gesê sy hoogtepunt op die lys was ongetwyfeld om saam met dolfyne te swem. Dit het hy op 8 Augustus by die uShaka Marine World in Durban gedoen. Die radiostasie het alle onkostes betaal. Sy het gesê hy is verlede week in die hospitaal opgeneem weens longinfeksie en is Saterdagoggend ontslaan omdat daar nie veel vir hom gedoen kon word nie. Hy het gesukkel om asem te haal en moes dit doen met behulp van ŉ suurstofapparaat. Hy het ook permanent morfien geskry vir pyn. Mercia beskryf haar seun as ŉ hemelkind wat altyd liefdevol was, drukkies uitgedeel het en vinnig in almal se harte gekruip het. “Hy het ten spyte van al sy terugslae ŉ voller lewe gehad as wat meeste mense van sy ouderdom gehad het,” het sy bygevoeg. Sy gedenkdiens vind Vrydag om 13:00 in die Northfield Methodist Church plaas.